Lehotský, Tomáš, poslanec NR SR (2021-05-04):
Ďakujem veľmi pekne. Ja by som veľmi rád predniesol pozmeňujúci a doplňujúci návrh k tomuto vládnemu návrhu, ktorý si myslím, že je veľmi dôležitý práve kvôli tomu, že teda stransparentňuje proces prideľovania a čerpania eurofondov, a to o to dôležitejšie v dobe, kedy veľmi veľa peňazí z Európskej únie príde na Slovensko a tvoria možnosť, ako po pandémii, ťažkej pandémii opäť rozbehnúť ekonomiku. Takže veľmi si vážim tento návrh zákona, ktorý prichádza od pani ministerky, pretože práve prináša zefektívnenie eurofondov a zároveň stransparentnenie, ako sme počuli, tak napríklad to, že budú verejne známe problémy alebo pochybenia pri čerpaní eurofondov, je veľmi dôležitá vec, ja sám mám skúsenosť zo súkromnej sféry, kde sme čerpali teda eurofondy, a pripraviť projekt tak, aby bol v poriadku so všetkou legislatívou, nie je vôbec jednoduché a zároveň to v mnohom pôsobí aj odstrašujúco pre firmy a iné subjekty, ktoré chcú alebo chceli by čerpať eurofondy a zároveň je tam teda veľký strach, aby proste nedochádzalo ku korekciám, čiže považujem napríklad toto opatrenie za veľmi dôležité. Pozmeňujúci a doplňujúci návrh, ktorý chcem teda podať, opäť ide v línii toho, že chce zefektívňovať čerpanie eurofondov, obsahuje také tri hlavné zmeny, tá štvrtá je legislatívno-technická vec, a k tým trom hlavným zmenám, tá prvá je, že teda upravuje pravidlá, keď v praxi nastane situácia, ak je partnerom projektu štátna rozpočtová organizácia a prijímateľom subjekt, ktorý nie je štátnou rozpočtovou organizáciou. V takej situácii vzniká problém pri prevode časti nenávratného finančného príspevku medzi prijímateľom a partnerom, ktorý nie je účastníkom zmluvy o poskytnutí nenávratného finančného príspevku. Štátna rozpočtová organizácia hospodári v zmysle zákona o rozpočtových pravidlách prostredníctvom príjmových a výdavkových účtov bez potreby znižovania, respektíve navyšovania limitov výdavkov. Predmetné ustanovenie využíva možnosť ustanovenia v § 22 ods. 4 zákona o rozpočtových pravidlách, podľa ktorého, ak tak ustanoví osobitný predpis, štátne rozpočtové organizácie môžu sústreďovať príjmy, resp. realizovať výdavky aj zo samostatného mimorozpočtového účtu. Čiže predmetné doplnenia tak zjednodušujú a zefektívňujú finančnú realizáciu projektov, v ktorých sú partnermi projektu štátne rozpočtové organizácie. Tuto býva problém teda, že sa ten proces zbytočne predlžuje. Druhým takým dôležitým bodom je, navrhuje, tento pozmeňujúci návrh navrhuje zavedenie možnosti využitia zmeny, resp. rozšírenia už schváleného projektu technickej pomoci podľa podmienok ustanovených v zákone pre národné projekty, čo je opäť nejakým spôsobom zjednodušením a zefektívnením, aby nemuseli byť vypisované nové projekty, respektíve realizované nové projekty. A tretí ten dôležitý bod je úprava prechodných ustanovení. Cieľom úpravy ustanovenia tohto prechodného je zjednotiť právo odvolania žiadateľa vo vzťahu k rozhodnému momentu, ktorým je nadobudnutie účinnosti novely zákona, ktorý je objektívnym faktom nezávislým od individuálnych okolností konkrétneho rozhodnutia. Naviazaním vzniku, deje sa tak teda naviazaním vzniku práva podať odvolanie na objektívnu právnu skutočnosť, teda nadobudnutie účinnosti novely zákona, a tým sa odstraňuje potenciálny zdroj nerovnakého zaobchádzania so žiadateľmi. Toto sú také základné zmeny, ktoré podávam v rámci tohto pozmeňujúceho a doplňujúceho návrhu. A teraz mi dovoľte teda ten samotný pozmeňujúci a doplňujúci návrh prečítať. (Krátka pauza.) Prosím? Ja ho mám, ja ho mám, chvíľočku. Takže ospravedlňujem sa za zdržanie. Čiže čítam znenie pozmeňujúceho návrhu. Pozmeňujúci a doplňujúci návrh poslancov Národnej rady Slovenskej republiky Tomáša Lehotského, Milana Laurenčíka, Zity Pleštinskej a Jozefa Lukáča k vládnemu návrhu zákona, ktorým sa mení a dopĺňa zákon č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov, tlač 403. V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladáme nasledujúci pozmeňujúci a doplňujúci návrh k vládnemu návrhu zákona, ktorým sa mení a dopĺňa zákon č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov, je to tlač 403. Vo vládnom návrhu zákona navrhujem tieto zmeny a doplnenia: 1. V čl. I sa za bod 20 vkladajú nové body 21 a 22, ktoré znejú: „21. V § 31 ods. 4 sa vypúšťa slovo „mimorozpočtového“. 22. V § 33 sa za odsek 5 vkladá nový odsek 6, ktorý znie: „(6) Partner, ktorým je štátna rozpočtová organizácia, prijíma prostriedky z nenávratného finančného príspevku alebo jeho časti, ktoré mu v rámci realizácie projektu prevádza prijímateľ, ktorým nie je štátna rozpočtová organizácia, na samostatný účet76a, z ktorého realizuje partner výdavky projektu.“. Poznámka pod čiarou k odkazu 76a znie: „76a § 22 ods. 4 zákona č. 523/2004 Z. z.“. Doterajší odsek 6 sa označuje ako odsek 7. Doterajšie body v čl. I sa primerane prečíslujú.“ 2. V čl. I sa za bod 35 vkladá nový 36. bod, ktorý znie: „36. § 58 sa dopĺňa odsekom 13, ktorý znie: „(13) Na projekty technickej pomoci podľa § 28 sa odseky 2 až 6 vzťahujú primerane.“.“ Doterajšie body v čl. 1sa primerane prečíslujú. 3. V čl. I, 37. bod znie: „37. Za § 61 sa dopĺňa § 62, ktorý vrátane nadpisu znie: „§ 62 Prechodné ustanovenia k úpravám účinným od 15. júna 2021 (1) Povinnosť podľa § 48 ods. 1 písm. e) a ods. 2 písm. e) sa nevzťahuje na žiadosti predložené na základe výziev vyhlásených do 14. júna 2021. (2) Konanie podľa § 57 právoplatne neskončené do 14. júna 2021 sa dokončí podľa zákona v znení účinnom do 14. júna 2021; tým nie je dotknuté právo žiadateľa podať odvolanie podľa § 22 v znení účinnom od 15. júna 2021 proti rozhodnutiu vydanému po nadobudnutí účinnosti tohto zákona podľa § 20 alebo § 57 ods. 8 účinných do 14. júna 2021.“.“. 4. V čl. II sa slová „1. júna 2021“ nahrádzajú slovami „15. júna 2021“. To je všetko. Ďakujem veľmi pekne za pozornosť.